Lisa 1
24.07.2023 raamlepingu
nr 2-2/23/512-1 juurde

Tehniline kirjeldus „Jäätmekäitlus“

1.	ÜLDTINGIMUSED

1.1.	Riigihanke eesmärk on jäätmete käitlemise teenuse ostmine (edaspidi teenus) Eesti piires nelja aasta jooksul riigihanke alusdokumentides toodud tingimustel.
1.2.	Teenuse tellija on Riigi Kaitseinvesteeringute Keskus, Kaitsevägi ja Kaitseliit (edaspidi ka kui tellija).
1.3.	Tellijal on õigus raamlepingu alusel tellida ka muid jäätmekäitlusega seotud teenuseid, mis on täitja teenusevalikus, kuid mida ei ole käesolevas riigihankes küsitud, kirjeldatud ja pakkumuses (tehnilise kirjelduse lisas 1.1) fikseeritud. Sellised teenused võivad olla näiteks:

1.3.1.	konteinerite rent või jäätmeliikide käitlus, mida ei ole tehnilise kirjelduse lisas 1.1 nimetatud;
1.3.2.	konteinerite/kogumismahutite ostmine ja muud erinevad jäätmekäitlusega seotud teenused või kaubad, mille maksumus on kuni 5000 eurot käibemaksuta;
1.3.3.	IKT materjalide, andmekandjate ja varustuse äravedu ja hävitamine;
1.3.4.	jääk- või pinnasereostuse likvideerimine;
1.3.5.	konteinerite/kogumismahutite ostmine ja muud erinevad jäätmekäitlusega seotud teenused või kaubad, mille maksumus on üle 5000 euro käibemaksuta.

1.4.	Punktides 1.3.1-1.3.2 nimetatud teenust tellib tellija täitjalt, kellega sõlmitakse esimene hankeleping piirkondade kaupa (raamlepingu punkt 3.5), kui need on täitja teenusevalikus ja hinnas jõutakse kokkuleppele. Tellija täpsustab sel juhul teenuse või kauba kirjelduse tellimuse esitamise käigus ja hind lepitakse kokku poolte vahel enne tellimuse esitamist.
1.5.	Punktides 1.3.3-1.3.5 nimetatud teenuse tellimiseks korraldab tellija raamlepingu osapoolteks olevate täitjate vahel minikonkursi ning täpsustab sel juhul teenuse või kauba kirjelduse ja muud nõuded minikonkursil ning hind fikseeritakse minikonkursi tulemusel. 
1.6.	Tellijal on õigus muuta, vähendada või lisada täiendavaid nõudeid minikonkursi läbiviimisel.
1.7.	Minikonkursil tuuakse võimalusel välja prognoositud konteinerite suurused, kogused, tühjendussagedused, jäätmete kogused, liigid ja muu vajalik info. Prognoosmahud on orienteeruvad, tellija ei kohustu samas mahus teenust tellima. Lepinguperioodil võivad muutuda nii konteinerite suurused, kogused, tühjendussagedused kui ka jäätmete kogused. Need muudatused on tellija ette näinud ning nende kohta raamlepingu ega selle alusel sõlmitud hankelepingu muudatust ei vormistata. Muudatused fikseeritakse võimalusel tellija kontaktisiku poolt kirjalikku taasesitamist võimaldavas vormis (e-posti teel) või fikseeritakse teenuse üleandmise-vastuvõtmise aktis või osutatud teenuste lahtikirjutuses/aruandes.
1.8.	Teenuse osutamise asukohad, objektid ja tellija kontaktisikud võivad lepinguperioodil muutuda. Tellijal on õigus objekte lepingu mahule lisada või mahust välja arvata. Need muudatused on tellija ette näinud ning nende kohta raamlepingu ega selle alusel sõlmitud hankelepingu muudatust ei vormistata. Muudatused fikseeritakse võimalusel tellija kontaktisiku poolt kirjalikku taasesitamist võimaldavas vormis (e-posti teel) või fikseeritakse teenuse üleandmise-vastuvõtmise aktis või osutatud teenuste lahtikirjutuses/aruandes.
1.9.	Pakkumuse (sh minikonkursi pakkumuse) esitamiseks on pakkujal/täitjal eelnevalt võimalik tutvuda objektidega ja mahuga. Objektiga mittetutvumisest tulenevad riskid jäävad pakkuja/täitja kanda. Eelnevalt palume aeg kokku leppida läbi riigihangete registri teabevahetuse selleks soovi avaldades.

2.	TEENUSE KIRJELDUS, NÕUDED TEENUSELE

2.1.	Täitja tagab, et jäätmeid käideldakse vastavalt kehtivatele õigusaktidele.
2.2.	Teenus sisaldab jäätmete kogumiseks vajalike konteinerite renti ja jäätmete käitlusteenust.
2.3.	Teenuse mahtu kuulub muuhulgas ka teenuse tagamine õppustel ja asutusesiseseks kasutamiseks mõeldud (AK) dokumentide hävitamine.
2.4.	Teenuse mahtu ei kuulu korraldatud jäätmeveoga hõlmatud jäätmete kogumine ja vedamine.
2.5.	Täitja annab rendile vajalikud, iga konkreetse jäätmeliigi kogumiseks vastavad ja nõuetekohased konteinerid/kogumismahutid/jäätmemajad (jäätmemajad mõeldud üldjuhul ohtlike jäätmete kogumiseks) ning tagab omal kulul nende puhastamise (sh pesu), hoolduse, remondi, väljavahetamise, kui konteinerid/kogumismahutid/jäätmemajad on määrdunud, katki, ei vasta enam nõuetele, on amortiseerunud. Lennuraja ja sadama vahetus läheduses asuvad konteinerid/kogumismahutid peavad olema kinnised ning välistatud peab olema kaante/luukide avanemine tugeva tuule või muude väliste mõjutegurite tõttu. Konteinerite/kogumismahutite/jäätmemajade kaaned/luugid/uksed peavad olema lihtsasti avatavad ja suletavad ning jäätmete panek nendesse peab olema võimalik kõrvalist abi kasutamata (sh ei ole vaja näiteks redelit).
2.6.	Ohtlike jäätmete maja peab olema ilmastikukindel, lekkekindla põhjaga (mis tähendab, et lekke korral ei jõua reostus keskkonda), teisaldatav, ventileeritud, lukustatav, tagama keskkonnaohutuse ja varustatud tulekustuti ja/või automaatse tulekustutussüsteemiga. Ohtlike jäätmete majas on pinda minimaalselt 12 m2, kui ei lepita kokku teisiti.
2.7.	Täitja tagab, et tellijale rendile antavad konteinerid/kogumismahutid/jäätmemajad on selgelt, loetavalt ja nõuetekohaselt vähemalt eesti ja inglise keeles märgistatud ja märgistuse kulumisel uuendab märgistuse. Kui tellija soovib lepingu kehtivusajal tagada osade konteinerite märgistuse ise, võimaldab täitja seda ja konkreetsetes tingimustes lepitakse kokku eraldi. 
2.8.	Täitja peab omama detailset ülevaadet enda poolt paigaldatud konteinerite asukohtade, koguste ja suuruste osas. Hoonetesse või konkreetse hoone kõrvale paigaldatud konteinerid seotakse konkreetse hoone koodiga, suurtel territooriumitel (nt Tapa linnak, Ämari) paiknevad statsionaarsed konteinerid peavad tellija soovi korral olema varustatud koodiga ning geokodeeritud.
2.9.	Täitja kohustub tühjendama ületäitunud jäätmekonteineri, samuti võtma kaasa kogumismahuti kõrvale äravedamiseks pandud samaliigilised jäätmed. Täitja peab nimetatud olukorrad fikseerima ja edastama vastava teabe objekti kontaktisikule. Vastav kulu tuuakse eraldi välja ka teenuse üleandmise-vastuvõtmise aktil või osutatud teenuste lahtikirjutuses/aruandes või arvel.
2.10.	Täitja ei kohustu tühjendama konteinerit, kui selle täituvus on alla 1/4 konteinerist. Täitja peab nimetatud olukorrad fikseerima ja edastama vastava teabe objekti kontaktisikule.
2.11.	Kui tellija ei võimaldanud juurdepääsu mahutile, mahuti puudub või kui mahutis on mittevastavad jäätmed vms, siis edastab täitja info objekti kontaktisikule esimesel võimalusel koos põhjendusega. Juhul, kui tellija tõttu tegi täitja tühisõidu, siis tuuakse vastav kulu eraldi välja ka teenuse üleandmise-vastuvõtmise aktil või osutatud teenuste lahtikirjutuses/aruandes või arvel.
2.12.	Täitja kohustub teavitama tellijat graafikujärgse aja muutumise kohta vähemalt üks tööpäev enne tühjendust.
2.13.	Täitja peab puhastama jäätmete kogumiskoha teisaldustee ja konteineri asukoha tühjenduse käigus mahakukkunud jäätmetest. Täitjal peavad olema selleks vastavad vahendid.
2.14.	Täitja koostab ja esitab tasuta kord aastas (eelneva aasta kohta hiljemalt järgneva aasta 01. märtsiks kui ei ole kokku lepitud teisiti) tellijale tellija vormil või tellijaga kooskõlastatud vormil aruande (xlsx. kujul) üle antud jäätmete kohta objektide ja tellijate kaupa. Aruandes kajastub vähemalt objekti aadress, jäätmekood (samal kujul, nagu jäätmenimistus), jäätmeliik ning kogus tonnides.
2.15.	Kõikidel prügiautodel, mis sisenevad tellija territooriumile, tuleb deaktiveerida või katta pardakaamerad.
2.16.	AK dokumentide (edaspidi ka dokumendid või materjalid) hävitamine

2.16.1.	Täitja peab tagama hävitatava materjali kogumiseks konteineri.
2.16.2.	Konteineril on ava, mille kaudu on võimalik konteinerisse ladustada hävitamisele kuuluvaid materjale. Ava peab olema selline, et sealt ei ole võimalik dokumente kätte saada ja konteineri täitumisel peab seda olema võimalik tellijal vajadusel turvakleebisega sulgeda.
2.16.3.	Konteineri kaas peab olema varustatud aasade või aukudega, mille abil saab kaane pitseerida turvaplommidega. Aasad või augud peavad võimaldama kasutada nn „sabaga turvaplomme“ selliselt, et kaane avamine ilma plomme lõhkumata on välistatud.
2.16.4.	Konteinerid peavad olema varustatud informatiivse kleebisega (nt „Hävitamisele kuuluvad dokumendid“).
2.16.5.	Täitja veospetsialist tõstab tellija juuresolekul dokumendid konteinerisse või vahetab juba täitunud konteineri tühja vastu.
2.16.6.	Konteinerid plommitakse unikaalse numeratsiooniga plommidega enne tellijalt täitjale üleandmist ja transporti. Plommid tagab tellija, kui ei ole kokku lepitud teisiti.
2.16.7.	Vastutus läheb tellijalt üle täitjale hävitamiseks mõeldud jäätmete üleandmisel ehk üleandmise-vastuvõtmise akti mõlemapoolsel allkirjastamisel. Aktis fikseeritakse muuhulgas plommi number. Tellijal on õigus kasutada enda asutuse poolt välja töötatud akti vormi.
2.16.8.	Täitja on kohustatud käsitlema temale hävitamiseks üle antud dokumente turvaliselt ning kolmandate isikute eest kaitstult kuni purustamiseni vastavalt avaliku teabe seaduses kehtestatud korras.
2.16.9.	Täitja peab tagama dokumentide ja seal sisalduva info konfidentsiaalsuse, sh mitte tutvuma sellega ise ega tehes võimalikuks selle sattumist kolmandate isikute kätte.
2.16.10.	Täitja peab tagama materjalide turvalise transpordi konfidentsiaalsete dokumentide veoks sobiliku ja nõuetekohase kaubikuga/sõidukiga kogumiskohast hävitamise kohta, mille käigus ei tohi turvaplommid puruneda (lisada täiendavalt nt tugevad konteineri kaane kinnitused (kaablisidemed vms)). 
2.16.11.	Materjalide hävitamine peab toimuma ühe tööpäeva jooksul alates üleandmisest. Kokkuleppel (vähemalt kirjalikku taasesitamist võimaldavas vormis) tellijaga võib täitja säilitada konteinereid oma taristul pikemalt (näiteks kuni kogutakse kokku suurem kogus hävitamisele kuuluvat teavet). Sel juhul peab täitja tagama, et konteinerid asuksid hävitamiseni kõrvaliste isikute eest kaitstud ja eraldatud kohas. Hoone ja ruum, kus hävitamist ootavaid dokumente hoitakse, peab olema lukustatav, asuma valvataval territooriumil ja varustatud tehnilise valvega ning videovalveseadmetega, mis on suunatud konteineritele. Valvesüsteemid ja -seadmed peavad olema töökorras ja videosalvestus peab olema tellijale taasesitatav vähemalt 30 päeva peale dokumentide hävitamist. 
2.16.12.	Hoone, kus toimub andmekandjate hävitamine, peab olema lukustatav, asuma valvataval territooriumil ja olema varustatud tehnilise valvega ning videovalveseadmetega. Valvesüsteemid ja -seadmed peavad olema töökorras ja videosalvestus peab olema tellijale taasesitatav vähemalt 60 päeva peale dokumentide hävitamist. 
2.16.13.	Täitjal ei ole lubatud avada konteinereid ennem, kui alles vahetult enne purustamise protsessi alustamist.
2.16.14.	Täitja peab dokumentide hävitamise protsessi salvestama ja salvestistest tegema koopiaid ning esitama need tellijale tellija nõudmisel, kui tellijal ei ole võimalik kokkulepitud hävitamise päeval hävitamise protsessi juures kohapeal viibida või kui ei ole kokku lepitud videopildile juurdepääsu tagamine tellijale muul moel.
2.16.15.	Täitja peab võimaldama tellija esindajal viibida kogu hävitamisprotsessi juures:

2.16.15.1.	Enne hävitamist peab võimaldama kontrollida konteinereid ning nende turvaplomme veendumaks, et transpordil objektilt hävituskohta ei ole konteinereid avatud;
2.16.15.2.	Hävitamise protsessil peab võimaldama kontrollida, et kogu konteineri sisu hävitatakse;
2.16.15.3.	Hävitamise järgselt peab võimaldama kontrollida hävitamise tulemit.

2.16.16.	Täitja peab olema suuteline hävitama AK dokumente paberil, kiledel ja CD/DVD-del vastavalt kehtivatele keskkonnanõuetele.
2.16.17.	Juurdepääsupiiranguga AK tasemel dokumendid tuleb purustada tuvastamatuks fraktsiooniks, välistades täielikult dokumentidel oleva informatsiooni taastamise.
2.16.18.	Hävitamiseks sobilikud meetodid on mehaaniline purustamine, põletamine või muul meetodil teabekandjate hävitamine (nt keemiliste vahenditega):

2.16.18.1.	Purustamise tagajärjel tekkivate tükkide suurus ei tohi ületada mõõte 320 mm2 (DIN 66399 tase P-3), kui ei ole kokku lepitud teisiti. Sellisel juhul loetakse materjalid täielikult hävitatuks.
2.16.18.2.	Põletamise või muul meetodil hävitamise tagajärjel peavad materjalid olema täielikult hävitatud.

2.16.19.	Kui dokumendid on hävitatud selliselt, et neid ei ole võimalik taastada, siis vormistatakse sellekohane akt ning hävitamine loetakse läbi viiduks. Aktis fikseeritakse muuhulgas turvaplommi number, dokumentide hävitamise kuupäev, kellaaeg, teenuse osutamise koht, teenuse teostaja nimi ning täitja andmed.

3.	TEENUSE TELLIMISE PROTSEDUUR

3.1.	Graafikujärgse jäätmete veo osas esitab täitja tellijale eelnevalt tellijaga kooskõlastatud veograafiku hiljemalt 2 nädalat enne graafikujärgse veoga alustamist.
3.2.	Täitja peab teostama tellimisel (mitte graafikujärgse) jäätmete veo hiljemalt 3 tööpäeva jooksul pärast tellijapoolset tellimuse esitamist. 
3.3.	Täitja peab tagama konteineri/kogumismahuti transpordi objektile hiljemalt 3 tööpäeva jooksul pärast tellijapoolset tellimuse esitamist.
3.4.	Jäätmete äravedu tuleb planeerida ja teostada võimalikult optimaalselt, graafikujärgne jäätmevedu peab toimuma samadel nädalapäevadel ja kellaaegadel.
3.5.	Graafikujärgset jäätmevedu teostatakse üldjuhul tööpäevadel tööajal, s.o E-N kell 08.00-16.30 ja R 08.00-15.00. Erandjuhud lepitakse eelnevalt kokku objekti kontaktisikuga.
3.6.	Õppustel tuleb teenust osutada E-P ja tellimuste täitmine tagada hiljemalt 24 tunni jooksul tellimuse saamisest. Täitja peab tagama õppuse perioodil tellimuste vastuvõtmise ja muu info liikumise E-P ajavahemikus 08.00-20.00. 

4.	NÕUDED TÄITJALE, PERSONALILE

4.1.	Täitja peab lepinguperioodil omama ja tagama vastava ja kehtiva jäätmekäitleja registreeringu, jäätmeloa või keskkonnakompleksloa, sh ohtlike jäätmete käitlemiseks keskkonnaloa ning ohtlike jäätmete vedaja registreeringu.
4.2.	Täitjal peab olema piisavalt vajalikke nõuetekohaseid transpordivahendeid kõikide lisas 1.1 toodud jäätmete veoks.
4.3.	Täitja peab olema võimeline tagama kõiki lisas 1.1 toodud konteinereid, sh presskonteinereid ning ohtlike jäätmete majasid.
4.4.	Täitja peab määrama hankelepingu täitmiseks vastutava kontaktisiku (sh määrama kontaktid, mille kaudu toimub õppuse perioodil tellimuste vastuvõtmine ja muu info liikumine E-P ajavahemikus 08.00-20.00). Tellimuste esitamine ning muu infovahetus toimub kontaktisikute kaudu. Vastutava isiku vahetusel või asendusel lepinguperioodi jooksul tuleb tellijat informeerida isiku vahetusest kirjalikku taasesitamist võimaldavas vormis vähemalt viie tööpäeva jooksul.
4.5.	Täitja kohustub:

4.5.1.	taotlema Kaitseväe korralduse seaduse § 413 alusel vähemalt 7 tööpäeva enne teenuse algust sissepääsuõigust Kaitseväe julgeolekualale täitja, sh alltöövõtja(te) töötajatele ning esitama sissepääsutaotluse vormil töötajate nimekirja ja töötajate allkirjastatud ja kuupäevastatud nõusoleku vormi taustakontrolli tegemiseks. Taustakontroll tehakse töötajatele, kellel on täitjaga ja/või alltöövõtjaga lepinguline töösuhe ning kes vajavad teenuse osutamiseks sissepääsuõigust Kaitseväe julgeolekualale;
4.5.2.	täitma Kaitseväe „Julgeolekutingimused“ dokumendis sätestatud nõudeid ja tingimusi ning tagama nende täitmise alltöövõtja(te) poolt;
4.5.3.	arvestama asjaoluga, et julgeolekualaste nõuete mittejärgimine annab tellijale õiguse jätta hankeleping sõlmimata või see erakorraliselt etteteatamise tähtaega järgimata üles öelda.

5.	LISAD

5.1.	Lisa 1.1. Pakkumuse vorm.
5.2.	Lisa 1.2. Prognoosmahud aastas jäätmeliikide kaupa.